CELEX: 32021L2261
Language: sl
Date: 2021-12-15 00:00:00
Title: Direktiva (EU) 2021/2261 Evropskega parlamenta in Sveta z dne 15. decembra 2021 o spremembi Direktive 2009/65/ES glede uporabe dokumentov s ključnimi podatki s strani družb za upravljanje kolektivnih naložbenih podjemov za vlaganja v prenosljive vrednostne papirje (KNPVP) (Besedilo velja za EGP)

20.12.2021   
               
               
                  SL
               
               
                  Uradni list Evropske unije
               
               
                  L 455/15
               
            
         DIREKTIVA (EU) 2021/2261 EVROPSKEGA PARLAMENTA IN SVETA
         z dne 15. decembra 2021
         o spremembi Direktive 2009/65/ES glede uporabe dokumentov s ključnimi podatki s strani družb za upravljanje kolektivnih naložbenih podjemov za vlaganja v prenosljive vrednostne papirje (KNPVP)
         (Besedilo velja za EGP)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 53(1) Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Člen 78 Direktive 2009/65/ES Evropskega parlamenta in Sveta (3) zahteva, da investicijske družbe in družbe za upravljanje pripravijo kratek dokument s ključnimi podatki o bistvenih značilnostih kolektivnih naložbenih podjemov za vlaganja v prenosljive vrednostne papirje (KNPVP), ki jih ponujajo vlagateljem (v nadaljnjem besedilu: ključni podatki za vlagatelje), da lahko ti vlagatelji razumejo naravo in tveganja KNPVP, ki jim je ponujen, ter zato sprejemajo informirane odločitve o naložbah.
                  
               
                     (2)
                  
                  
                     Uredba (EU) št. 1286/2014 Evropskega parlamenta in Sveta (4) od proizvajalcev paketnih naložbenih produktov za male vlagatelje in zavarovalnih naložbenih produktov (PRIIP) zahteva, da, preden dajo PRIIP na voljo malim vlagateljem, pripravijo in objavijo dokument s ključnimi informacijami za ta produkt, da bi ti mali vlagatelji lahko razumeli in primerjali ključne elemente in tveganja PRIIP.
                  
               
                     (3)
                  
                  
                     KNPVP se prav tako štejejo za PRIIP, za katere se zahteva dokument s ključnimi informacijami na podlagi Uredbe (EU) št. 1286/2014. Vendar člen 32(1) navedene uredbe družbe za upravljanje, kot so opredeljene v členu 2(1), točka (b), Direktive 2009/65/ES, investicijske družbe iz člena 27 navedene direktive ter osebe, ki svetujejo o enotah KNPVP, kot so opredeljeni v členu 1(2) navedene direktive, ali jih prodajajo, izvzema iz obveznosti določenih v navedeni uredbi, in torej iz zahteve za pripravo dokumenta s ključnimi informacijami, do 31. decembra 2021 (v nadaljnjem besedilu: prehodna ureditev).
                  
               
                     (4)
                  
                  
                     Delegirana uredba Komisije (EU) 2017/653 (5) dopolnjuje Uredbo (EU) št. 1286/2014 z določitvijo regulativnih tehničnih standardov glede prikaza, vsebine in standardne oblike dokumenta s ključnimi informacijami, metodologije za prikaz tveganja in donosa ter za izračun stroškov, pogojev in najmanjše pogostnosti pregledovanja informacij iz dokumenta s ključnimi informacijami ter pogojev za posredovanje dokumenta s ključnimi informacijami malim vlagateljem.
                  
               
                     (5)
                  
                  
                     Komisija je 7. septembra 2021 sprejela Delegirano uredbo o spremembi regulativnih tehničnih standardov iz Delegirane uredbe (EU) 2017/653 v zvezi z osnovno metodologijo in prikazom scenarijev uspešnosti, prikazom stroškov in metodologijo za izračun zbirnih kazalnikov stroškov, prikazom in vsebino informacij o pretekli uspešnosti in prikazom stroškov glede na paketne naložbene produkte za male vlagatelje in zavarovalne naložbene produkte (PRIIP), ki ponujajo več različnih možnosti naložb, ter uskladitvijo prehodne ureditve za proizvajalce PRIIP, ki ponujajo enote skladov, iz člena 32 Uredbe (EU) št. 1286/2014 kot osnovne naložbene možnosti s podaljšano prehodno ureditvijo iz navedenega člena. Datum začetka uporabe navedene delegirane uredbe je 1. julij 2022, vendar je pomembno upoštevati potrebo, da se družbam za upravljanje, investicijskim družbam in osebam, ki svetujejo o enotah KNPVP in skladov, ki niso KNPVP, ali jih prodajajo, zagotovi dovolj časa, da se pripravijo na konec prehodne ureditve in s tem na obveznost priprave dokumenta s ključnimi informacijami.
                  
               
                     (6)
                  
                  
                     Da bi bilo za pripravo na obveznost priprave dokumenta s ključnimi informacijami zagotovljenega dovolj časa, je bila Uredba (EU) št. 1286/2014 spremenjena z Uredbo (EU) 2021/2259 Evropskega parlamenta in Sveta (6), tako da se prehodna ureditev podaljša do 31. decembra 2022.
                  
               
                     (7)
                  
                  
                     Ključni podatki za vlagatelje in dokument s ključnimi informacijami vsebujejo v osnovi enake zahteve po informacijah. Zato je treba zagotoviti, da mali vlagatelji v PRIIP, ki želijo kupiti enote KNPVP, od 1. januarja 2023 ne prejmejo obeh dokumentov za isti finančni produkt. Zato bi bilo treba določiti, da se za dokument s ključnimi informacijami šteje, da izpolnjuje zahteve, ki veljajo za ključne podatke za vlagatelje. Poleg tega bi morali vlagatelji, ki niso mali vlagatelji, investicijske družbe in družbe za upravljanje, še naprej pripravljati ključne podatke za vlagatelje v skladu z Direktivo 2009/65/ES, razen če se odločijo za pripravo dokumenta s ključnimi informacijami, kot je določeno v Uredbi (EU) št. 1286/2014. V takih primerih pristojni organi od investicijskih družb in družb za upravljanje ne bi smeli zahtevati, da zagotovijo ključne podatke za vlagatelje, tem vlagateljem pa bi bilo treba predložiti le dokument s ključnimi informacijami.
                  
               
                     (8)
                  
                  
                     Direktivo 2009/65/ES bi bilo zato treba ustrezno spremeniti –
                  
               SPREJELA NASLEDNJO DIREKTIVO:
         
            Člen 1
            V Direktivi 2009/65/ES se vstavi naslednji člen:
            
               
                  „Člen 82a
                  
                     1.   Države članice zagotovijo, da pristojni organi, kadar investicijska družba ali družba za upravljanje za vsakega od splošnih skladov, ki jih upravlja, pripravi, predloži, revidira in prevede dokument s ključnimi informacijami, ki izpolnjuje zahteve za dokumente s ključnimi informacijami iz Uredbe (EU) št. 1286/2014 Evropskega parlamenta in Sveta (*1), ta dokument s ključnimi informacijami štejejo za skladnega z zahtevami, ki se uporabljajo za ključne podatke za vlagatelje, kot je določeno v členih 78 do 82 in členu 94 te direktive.
                  
                  
                     2.   Države članice zagotovijo, da pristojni organi od investicijske družbe ali družbe za upravljanje za vsakega od splošnih skladov, ki jih upravlja, ne zahtevajo, da pripravi ključne podatke za vlagatelje, v skladu s členi 78 do 82 in členom 94 te direktive, kadar pripravi, predloži, revidira in prevede dokument s ključnimi informacijami, ki izpolnjuje zahteve za dokumente s ključnimi informacijami iz Uredbe (EU) št. 1286/2014.
                  
               
            
         
         
            Člen 2
            
               1.   Države članice do 30. junija 2022 sprejmejo in objavijo predpise, potrebne za uskladitev s to direktivo. O tem takoj obvestijo Komisijo.
               Te predpise uporabljajo od 1. januarja 2023.
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.   Države članice Komisiji sporočijo besedila temeljnih predpisov nacionalnega prava, sprejetih na področju, ki ga ureja ta direktiva.
            
         
         
            Člen 3
            Ta direktiva začne veljati dan po objavi v Uradnem listu Evropske unije.
         
         
            Člen 4
            Ta direktiva je naslovljena na države članice.
         
         
            V Strasbourgu, 15. decembra 2021
            
               
                  Za Evropski parlament
               
               
                  predsednik
               
               D. M. SASSOLI
            
            
               
                  Za Svet
               
               
                  predsednik
               
               A. LOGAR
            
         
         
            (1)  Mnenje z dne 20. oktobra 2021 (še ni objavljeno v Uradnem listu).
         
            (2)  Stališče Evropskega parlamenta z dne 23. novembra 2021 (še ni objavljeno v Uradnem listu) in odločitev Sveta z dne 9. decembra 2021.
         
            (3)  Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
         
            (4)  Uredba (EU) št. 1286/2014 Evropskega parlamenta in Sveta z dne 26. novembra 2014 o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) (UL L 352, 9.12.2014, str. 1).
         
            (5)  Delegirana uredba Komisije (EU) 2017/653 z dne 8. marca 2017 o dopolnitvi Uredbe (EU) št. 1286/2014 Evropskega parlamenta in Sveta o dokumentih s ključnimi informacijami o paketnih naložbenih produktih za male vlagatelje in zavarovalnih naložbenih produktih (PRIIP) z določitvijo regulativnih tehničnih standardov glede prikaza, vsebine, pregleda in revizije dokumentov s ključnimi informacijami ter pogojev za izpolnitev zahteve po posredovanju takih dokumentov (UL L 100, 12.4.2017, str. 1).
         
            (6)  Uredba (EU) 2021/2259 Evropskega parlamenta in Sveta z dne 15. decembra 2021 o spremembi Uredbe (EU) št. 1286/2014 v zvezi s podaljšanjem prehodne ureditve za družbe za upravljanje, investicijske družbe in osebe, ki svetujejo o enotah kolektivnih naložbenih podjemov za vlaganja v prenosljive vrednostne papirje (KNPVP) in skladov, ki niso KNPVP, ali jih prodajajo (glej stran 1 tega Uradnega lista).